Ακαταμάχητη Αφροδίτη

Το Ακαταμάχητη Αφροδίτη (αγγλικά: Mighty Aphrodite) είναι αμερικανική κωμωδία του 1995 σε σενάριο και σκηνοθεσία Γούντι Άλεν. Πρωταγωνιστεί ο ίδιος μαζί με τους Μίρα Σορβίνο, Έλενα Μπόναμ Κάρτερ, Μάικλ Ράπαπορτ και Φ. Μάρεϊ Έιμπραχαμ. Το σενάριο είναι εμπνευσμένο από την ιστορία του Πυγμαλίωνα και αφορά την αναζήτηση του Λένι Γουάινριμπ για τη βιολογική μητέρα του ιδιοφυούς υιοθετημένου γιου του, για να ανακαλύψει τελικά ότι είναι μια αφελής πόρνη που ονομάζεται Λίντα Ας.

Ενώ η κριτικές που δέχτηκε η Ακαταμάχητη Αφροδίτη ήταν σε γενικές γραμμές θετικές, η Σορβίνο επαινέθηκε ιδιαίτερα για την ερμηνεία της, κερδίζοντας πολλές διακρίσεις όπως Όσκαρ Β' Γυναικείου Ρόλου, Χρυσή Σφαίρα, Βραβείο Ένωσης Κριτικών Κινηματογράφου της Νέας Υόρκης, Βραβείο Broadcast Film Critics Association, Βραβείο Εθνικού Συμβουλίου Κριτικής και Βρεβείο Ένωσης Κριτικών Κινηματογράφου του Ντάλας-Φορτ Γουόρθ.

 Πλοκή 
Η ταινία ξεκινά μέσα σε αρχαιοελληνικά ερείπια, όπου ο χορός μιας τραγωδίας αρχίζει να αφηγείται την ιστορία του Λένι Γουάινριμπ. Ο Λένι, αθλητικογράφος στο Μανχάταν, είναι παντρεμένος με τη φιλόδοξη επιμελήτρια τέχνης Αμάντα. Το ζευγάρι αποφασίζει να υιοθετήσει ένα μωρό, ένα αγόρι που το ονομάζει Μαξ. Ο Λένι νιώθει δέος βλέποντας τον γιο τους να μεγαλώνει, καθώς γίνεται όλο και πιο ξεκάθαρο ότι είναι προικισμένο παιδί.

Ο Λένι παθαίνει εμμονή προσπαθώντας να μάθει την ταυτότητα της βιολογικής μητέρας του Μαξ. Μετά από μια μακρά αναζήτηση, ο Λένι σοκαρισμένος ανακαλύπτει ότι είναι πόρνη και πορνοστάρ μερικής απασχόλησης, η οποία χρησιμοποιεί πολλά ονόματα αλλά το πραγματικό της όνομα είναι Λέσλι Ας και προτιμά το Λίντα επειδή σημαίνει "όμορφη" στα ισπανικά. Ο Λένι κλείνει ραντεβού να τη δει στο διαμέρισμά της. Η Λίντα είναι λίγο αφελής με πρωτόγονη αίσθηση του χιούμορ και αυταπάτες να γίνει ηθοποιός του θεάτρου. Ο Λένι δεν κάνει σεξ μαζί της, αλλά την προτρέπει να ξεφύγει από την πορνεία και να ξεκινήσει μια υγιή ζωή. Η Λίντα θυμώνει, επιστρέφει τα χρήματα του Λένι και τον αναγκάζει να φύγει. Ο Λένι, ωστόσο, είναι αποφασισμένος να γίνει φίλος της και να βελτιώσει τη ζωή της. Καταφέρνει πρώτα να απομακρύνει τη Λίντα από τον βίαιο προαγωγό της και στη συνέχεια επιχειρεί να τη ζευγαρώσει με έναν πρώην πυγμάχο, τον Κέβιν. Οι δυο τους μοιάζουν ταιριαστό ζευγάρι, μέχρι που ο Κέβιν ανακαλύπτει το παρελθόν της Λίντας.

Στο μεταξύ, ο Λένι και η Αμάντα απομακρύνονται, λόγω της εμμονής του Λένι με τη Λίντα, αλλά και της καριέρας της Αμάντας και της σχέσης της με τον συνάδελφό της, Τζέρι. Η Αμάντα λέει στον Λένι ότι θέλει να εξερευνήσει τη σχέση της με τον Τζέρι. Ο Λένι και η Λίντα παρηγορούν ο ένας τον άλλον για τους χωρισμούς τους και τελικά καταλήγουν να κάνουν σεξ. Ωστόσο, την επόμενη μέρα ο Λένι συμφιλιώνεται με την Αμάντα και συνειδητοποιούν ότι είναι ακόμα ερωτευμένοι. Η Λίντα προσπαθεί ανεπιτυχώς να επιστρέψει με τον Κέβιν, αλλά κατά την επιστροφή στο Μανχάταν, βλέπει ένα ελικόπτερο να πέφτει από τον ουρανό. Σταματά το αυτοκίνητό της και παίρνει μαζί της τον Ντον, τον πιλότι. Από τον ελληνικό χορό αποκαλύπτεται ότι οι δυο τους θα παντρευτούν, αν και η Λίντα είναι πλέον έγκυος στο παιδί του Λένι.

Περίπου ένα χρόνο αργότερα, η Λίντα (με την κορούλα της) και ο Λένι (με τον Μαξ) συναντιούνται σε ένα κατάστημα παιχνιδιών. Έχουν ο ένας το παιδί του άλλου, αλλά δεν το συνειδητοποιούν. Η Λίντα ευχαριστεί τον Λένι για όλα όσα έκανε για να τη βοηθήσει. Η ταινία τελειώνει με τον χορό να τραγουδά και να χορεύει.

 Διανομή 

 Γούντι Άλεν ως Λένι Γουάινριμπ
 Μίρα Σορβίνο ως Λίντα Ας
 Έλενα Μπόναμ Κάρτερ ως Αμάντα Σλόαν Γουάινριμπ
 Μάικλ Ράπαπορτ ως Κέβιν
 Φ. Μάρεϊ Έιμπραχαμ ως κορυφαίος του χορού
 Ολυμπία Δουκάκη ως Ιοκάστη
 Ντέιβιντ Όγκντεν Στιρς ως Λάιος
 Τζακ Γουόρντεν ως Τειρεσίας
 Ντανιέλ Φέρλαντ ως Κασσάνδρα
 Πίτερ Γουέλερ ως Τζέρι Μπέντερ
 Κλερ Μπλουμ ως κυρία Σλόαν

 Παραγωγή 
Το σάουντρακ της ταινίας περιλαμβάνει τα κομμάτια:

 "Νέο μινόρε" Βασίλης Τσιτσάνης
 "Χορός του Σακένα" Σταύρος Ξαρχάκος
 "I've Found a New Baby" Wilbur de Paris
 "Whispering" Μπένι Γκούντμαν
 "Manhattan" Κάρμεν Καβαλάρο
 "When Your Lover Has Gone" Ambrose & His Orchestra
 "L'il Darlin" Κάουντ Μπέισι
 "Take Five" Ντέιβ Μπρούμπεκ
 "Penthouse Serenade (When We're Alone)" Έρολ Γκάρνερ
 "I Hadn't Anyone Till You" Έρολ Γκάρνερ
 "The In Crowd" του Ράμσεϊ Λιούις
 "You Do Something to Me" Ντικ Χάιμαν
 "When You're Smiling" Ντικ Χάιμαν

Τα εξωτερικά γυρίσματα στο Μανχάταν περιλαμβάνουν τις τοποθεσίες Bowling Green, Σέντραλ Παρκ και το FAO Schwarz. Οι σκηνές του χορού γυρίστηκαν στο αρχαίο θέατρο της Ταορμίνας στην Ταορμίνα της Σικελίας.

Η Σορβίνο ανέφερε σε συνέντευξή της το 2011 ότι έκανε τη φωνή της Λίντας ψιλή και βαρετή. Τέσσερις εβδομάδες μετά την παραγωγή, ο Άλεν ρώτησε τη Σορβίνο αν θα μπορούσε να χρησιμοποιήσει άλλη φωνή. Η Σορβίνο απάντησε ότι η φωνή επηρέασε τον τρόπο με τον οποίο προσέγγισε τον ρόλο και ότι αν άλλαζε τη φωνή, θα άλλαζε και ο ρόλος.

Στην πραγματική ζωή, Λέοναρντ Γουάινριμπ (Λένι) ήταν το όνομα ενός Αμερικανού ηθοποιού, ηθοποιού φωνής και συγγραφέα. Ο Γουάινριμπ πέθανε το 2006.

Έχει αναφερθεί ότι η αρχική ιδέα για το σενάριο της ταινίας προήλθε από την υιοθεσία από τη Μία Φάροου της μικρής Ντίλαν, η οποία φαινόταν ιδιαίτερα χαρισματικό παιδί.

 Κυκλοφορία 
Το Ακαταμάχητη Αφροδίτη έκανε πρεμιέρα στο Διεθνές Φεστιβάλ Κινηματογράφου του Τορόντο πριν κυκλοφορήσει σε περιορισμένη κυκλοφορία στις Ηνωμένες Πολιτείες. Κυκλοφόρησε σε 19 αίθουσες και απέσπασε 326.494 δολάρια το πρώτο Σαββατοκύριακο. Συνολικά, απέσπασε 6.401.297 δολάρια στις ΗΠΑ και 19.598.703 δολάρια στις διεθνείς αγορές με συνολικό παγκόσμιο τζίρο 26 εκατομμύρια δολάρια.

 Κριτικές 
Στον ιστότοπο κριτικών Rotten Tomatoes, η ταινία έχει βαθμολογία αποδοχής 78% με βάση κριτικές 36 κριτικών, με μέση βαθμολογία 6,84/10. Ο ιστότοπος αναφέρει: «Η Ακαταμάχητη Αφροδίτη μπορεί να μην είναι το καλύτερο έργο του Γούντι Άλεν, αλλά ζωντανεύει μέσω μιας εξαιρετικά εντυπωσιακής ερμηνείας της Μίρα Σορβίνο». Στο Metacritic η ταινία έχει βαθμολογία 59 στα 100 με βάση 16 κριτικές από κριτικούς, υποδεικνύοντας "μεικτές ή μεσαίες κριτικές". Το κοινό που ερωτήθηκε από το CinemaScore έδωσε στην ταινία βαθμό "B+" σε κλίμακα από A+ έως F.

Στην κριτική της στην εφημερίδα New York Times, η Τζάνετ Μπάσλιν γράφει: «Ακόμα και όταν γίνεται αναμφισβήτητα ελαφριά, η Ακαταμάχητη Αφροδίτη παραμένει πνευματώδης, ευκίνητη και όμορφα φτιαγμένη».

Ο Ρότζερ Ίμπερτ της εφημερίδα Chicago Sun-Times χαρακτήρισε την ταινία «ηλιόλουστη κωμωδία».

Το περιοδικό Rolling Stone έγραψε: «Η ταινία προβάλλει τη Σορβίνο, κόρη του ηθοποιού Πολ και απόφοιτο του Χάρβαρντ, η οποία δίνει μια συγκλονιστική ερμηνεία».

 Βραβεία και υποψηφιότητες 
Βραβείο Κατηγορία ΠαραλήπτηςΑποτέλεσμα 20/20 Βραβεία Καλύτερη Γυναικεία Ερμηνεία Μίρα Σορβίνο	Υποψηφιότητα Καλύτερο πρωτότυπο σενάριο Γούντι ΆλενΥποψηφιότητα Βραβεία Όσκαρ Καλύτερη Γυναικεία Ερμηνεία Μίρα Σορβίνο	Νίκη Καλύτερο Πρωτότυπο Σενάριο Γούντι Άλεν	Υποψηφιότητα Βραβεία Αμερικανικής Χορογραφίας Εξαιρετικό επίτευγμα σε ταινία μεγάλου μήκους Γκρατσιέλα Ντανιέλε	Νίκη Βραβεία Circuit Community Καλύτερη Ηθοποιός σε Β' Ρόλο Μίρα Σορβίνο	Υποψηφιότητα Βραβεία Βρετανικής Ακαδημίας Κινηματογράφου Καλύτερη Ηθοποιός σε Β' Ρόλο	Υποψηφιότητα Βραβεία Butaca Καλύτερη ταινία Art House	Ακαταμάχητη ΑφροδίτηΝίκη Βραβεία Casting Society of America Καλύτερο Κάστινγκ για ταινία μεγάλου μήκους – Κωμωδία Tζούλιετ Τέιλορ	Υποψηφιότητα Βραβεία της Ένωσης Κριτικών Κινηματογράφου του Σικάγου Βραβείο Β' Γυναικείου Ρόλου Μίρα Σορβίνο	Υποψηφιότητα Βραβεία Chlotrudis Βραβείο Β' Γυναικείου Ρόλου	Υποψηφιότητα Βραβεία Επιλογής Κριτικών Βραβείο Β' Γυναικείου Ρόλου	Υποψηφιότητα Βραβεία της Ένωσης Κριτικών Κινηματογράφου Ντάλας-Φορτ Γουόρθ Βραβείο Β' Γυναικείου Ρόλου	Νίκη Βραβεία Νταβίντ ντι Ντονατέλο Καλύτερη Ξένη Ταινία Γούντι Άλεν	Υποψηφιότητα Βραβεία Χρυσής Σφαίρας Χρυσή Σφαίρα Β' Γυναικείου Ρόλου - κινηματογραφική ταινία Μίρα Σορβίνο	Υποψηφιότητα Βραβεία της Ένωσης Κριτικών Κινηματογράφου του Λος Άντζελες Βραβείο Β' Γυναικείου ΡόλουΝίκη Νάστρο ντ' Αρτζέντο Καλύτερη Φωτογραφία Kάρλο ντι Πάλμα	ΝίκηΒραβεία Εθνικού Συμβουλίου Κριτικής Καλύτερη Γυναικεία Ερμηνεία Μίρα ΣορβίνοΥποψηφιότητα Βραβεία της Εθνικής Εταιρείας Κριτικών Κινηματογράφου Καλύτερη Γυναικεία Ερμηνεία	Υποψηφιότητα Βραβεία της Ένωσης Κριτικών Κινηματογράφου της Νέας Υόρκης 1995 Βραβείο Β' Γυναικείου ΡόλουΥποψηφιότητα Βραβεία Screen Actors Guild Καλύτερη Γυναικεία Ερμηνεία	Υποψηφιότητα Βραβεία Νοτιοανατολικής Ένωσης Κριτικών Κινηματογράφου Καλύτερη Γυναικεία Ερμηνεία	Νίκη Βραβεία Σωματείου Συγγραφέων της Αμερικής Καλύτερο πρωτότυπο σενάριο Γούντι ΆλενΥποψηφιότητα

 Παραπομπές 

 Εξωτερικοί σύνδεσμοι 





Κατηγορία:Ταινίες σε σενάριο Γούντι Άλεν
Κατηγορία:Ταινίες γυρισμένες στη Νέα Υόρκη
Κατηγορία:Ταινίες γυρισμένες στην Ιταλία
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες με ηθοποιό που κέρδισε Χρυσή Σφαίρα Β΄ Γυναικείου Ρόλου
Κατηγορία:Ταινίες με ηθοποιό που κέρδισε Όσκαρ Β΄ Γυναικείου Ρόλου
Κατηγορία:Ταινίες σε σκηνοθεσία Γούντι Άλεν
Κατηγορία:Αμερικανικές σατιρικές ταινίες
Κατηγορία:Αμερικανικές ταινίες της δεκαετίας 1990
Κατηγορία:Ταινίες του 1995
Κατηγορία:Αγγλόφωνες ταινίες